  Майя Бывальцева Россиысь ужъя министерство ужез утёнъя выль катӵектос дася. Сое кылдытонэз таяз арын йылпумъяны чакламын. 29-тӥ куарусёнэ журналистъёслы со сярысь вераз ужъя но калыклы мерлыко юрттэт сётонъя федерал министрлэн воштӥсез Григорий Лекарев. Со ужпӧрын кышкытлыкъёсты дунъян ужпумъёсъя Ижкарын ортчем Росси кенешонэ пыриськиз. «Туала катрадлыкын куронъёс, жаляса верано, вужмемын ни. Куд-огзэ быдэстон пумысен юанъёс кылдо. Ми малпаськомы — со ужпумез кенешонын но ӝутомы — куд-ог воштонъёс пыртыны, соос ужасьёсты но умойгес утёзы, уж сётӥсьёслы но валамонгес луозы. Ми кышкытлыко интыосын ужез дугдытыны ӵектӥськомы. Валамон, шимучыръёс отчы уг пыро», — валэктӥз Григорий Лекарев. Солэн верамезъя, выль катъя, предприятиын яке огазеяськонын ужасьёслы кышкытлыкез палэнтытозь, адямилэн со интыын ужаны пумит луыны эрикрадэз кылдоз. Озьы ӧз ке луы, уж сётӥсь чурыт санкциос улэ шедёз, со пӧлын уголовной кылкутон. Предприятиын кышкытлыкъёсты палэнтыны луонлыкъёс котьку вань. 2015-тӥ арын ужез кышкыттэмлыко радъян программаоссэс быдэстыны уж сётӥсьёс 1 миллиард манетлэсь трос коньдон быдтӥзы. Григорий Лекаревлэн верамезъя, ужан интыын быремъёслэн лыдзы берло аръёсы Россиын 2 поллы кулэсмиз. Сыӵе азинлык вань Удмуртиысь но предприятиосын но огазеяськонъёсын. 2015-тӥ арын ужан интыын 1 сюрслэсь трос адями быриз, вераз министрлэн воштӥсез, со азьвыл арын сярысь ӧжытгес. Но адямилэн улонэзлэсь дунлыксэ котьку тодын возёно но сое утён понна вань амалъёсты кутоно. Кызьы вераз Удмуртиысь кивалтэтлэн тӧроезлэн воштӥсез Сергей Фефилов, улосвылын ужан интыын арлы быдэ ог 20 адями быре. Россиын сямен ик, Удмуртиын но бырон учыръёсты палэнтон понна тужгес секыт луэ лэсьтӥськон удыс. «Ужез утён сярысь ялан вераськоно, со ужасьёслэн но, уж сётӥсьёслэн но пель сьӧразы ялан луыны кулэ. Милям ужпуммы со ужъя сӧзнэт кылдытон. Санкциосты кутэ ужъя кун инспекция, нош милям ужпуммы — ваньзы асьсэлэсь эрикрадъёссэс но одноужзэс мед тодозы, озьы ик мар кароно сояз яке таяз учырын, та ласянь ужанэ пыриськисьёс огкылысь луыны но ужан интыосты умоятыны, соосты кышкыттэмлыко карыны мед быгатозы», — вераз элькунысь ужъя но миграци политикая министр Надежда Губская. Ужпӧрын кышкытлыкъёсты дунъян ужпумъёсъя Росси кенешонэ 200 пала адями пыриськиз. Соос кунлэн пӧртэм улосвылъёсысьтыз вуизы. Кенешонын чузъяськем ӵектонъёсты эскерозы, тужгес умойёсызлы федерал министрество дурбасьтоз. 2016-тӥ арлэн нырысетӥ палараз Удмуртиын, нырысь чакланъёсъя, ужан интыын 331 адями (118-эз нылкышноос) вӧсь луон сярысь ивортонъёс вуизы, со пӧлысь 28-эз (3-ез нылкышноос) секыт сӧсырмизы, 25-ез (2-ез нылкышноос) быризы. Тегъёс: Мерлык Ижкар Удмуртия Россия НадеждаГубская СергейФефилов ужъяминистерство уж  